
ACORD 204/2007, DE 27  DE JUNY, DEL PLE DEL CONSELL DE L’AUDIOVISUAL DE CATALUNYA

Expedient núm. 16/2007-S TELEVISIÓ DE MATARÓ (Col·lectiu de Mitjans Audiovisuals de Mataró) Obertura període informació prèvia

Antecedents

1. L’1 de desembre de 2006, l’Ajuntament de Mataró, va trametre al Consell de l’Audiovisual de Catalunya via fax una sol·licitud d’autorització provisional per emetre per televisió i ràdio la campanya “Mataró millora”. En la sol·licitud s’hi feia constar que estava previst que la campanya s’emetés de l’11 al 30 de desembre de 2006 a Televisió de Mataró i Mataró Ràdio.

La Comissió de continguts va acordar elevar a la sessió del Ple de 13 de desembre de 2006 una proposta de denegació de la sol·licitud, per considerar que el contingut de la campanya no s’adequava al que estableix la normativa vigent sobre publicitat institucional.

2. En el Ple del Consell de 13 de desembre de 2006, es van adoptar els Acords  337/2006 i 338/2006 pels quals es denegava la sol·licitud d’autorització per emetre per televisió i ràdio la campanya “Mataró millora”, de l’Ajuntament de Mataró.  Consta en aquest Consell l’oportuna notificació practicada  a l’Ajuntament de Mataró el 18 de desembre de 2006.

3. La Comissió de Continguts del 10 de maig de 2007 decideix sol·licitar a Televisió de Mataró i Mataró Ràdio que facilitin informació sobre les emissions de la campanya institucional. El 31 de maig de 2007, es va presentar un escrit que signa el senyor Jaume Puig, director de Televisió de Mataró (número de registre d’entrada 1028/2007) en el que afirma que Televisió de Mataró  va emetre l’anunci “Mataró millora” entre l’11 i el 21 de desembre de 2006, fent un total de 24 passis. Al·lega també que «en l’escrit de sol·licitud que l’Ajuntament de Mataró va trametre al Consell ja es feia constar que la campanya s’iniciaria el dia 11 de desembre, data en la qual van començar l’emissió. Així mateix, afirmen que quan el dia 21 de desembre el mateix Ajuntament va comunicar que aturessin la campanya varen fer-ho “immediatament”».

4. Arran la informació tramesa, l’Àrea de continguts d’aquest Consell ha emès un informe sobre l’emissió de la campanya institucional “Mataró millora”, en el qual es determina que «Televisió de Mataró ha emès la campanya institucional “Mataró millora” sense autorització prèvia entre l’11 i el 21 de desembre de 2006, efectuant un total de 24 passis».
Fonaments

1. L’apartat 1 de l’article 109 de la Llei 22/2005, de 29 de desembre, de la comunicació audiovisual de Catalunya (LCA), disposa que la publicitat institucional per ràdio i televisió que emetin les administracions públiques de Catalunya, és subjecta al que estableix la legislació de la publicitat institucional.

2. L’apartat 2 del dit article estableix que la publicitat institucional ha de complir una sèrie de requisits tals com: només pot tenir com objecte la informació sobre els serveis públics; no pot promoure ni desenvolupar campanyes que tinguin com a finalitat destacar la gestió o els objectius assolits per aquests últims; no pot induir a confusió directe o indirecta amb relació a elements identificatius de partits polítics o de les campanyes de propaganda electoral; durant els períodes electorals, únicament es poden fer campanyes de caràcter institucional destinades a informar els ciutadans sobre la data de les eleccions o referèndum, el procediment per votar i requisits o tràmits del vot per correu, però no poden suggerir directa o indirectament opcions de vot. Per últim, s’estableix que el termini de prohibició de la publicitat institucional durant els períodes electorals s’inicia el dia de la publicació de la convocatòria d’eleccions.

3. L’apartat 3 del mateix precepte estableix que la publicitat institucional en els mitjans audiovisuals resta subjecta a l’autorització prèvia del Consell de l’Audiovisual de Catalunya a l’efecte de verificar el compliment del que estableix l’apartat 2. L’incompliment d’aquesta prescripció és constitutiva d’una infracció greu tipificada a la lletra e de l’article 133 LCA.

4. La lletra j de l’article 10 de la Llei 2/2000, de 4 de maig, del Consell de l'Audiovisual de Catalunya, estableix com a funció d’aquest Consell la de vetllar pel compliment de la legislació sobre publicitat en tot allò relatiu als continguts i les modalitats de les emissions publicitàries, inclosos el patrocini i la televenda. I d’altra banda, la LCA, atribueix al Consell de l’Audiovisual de Catalunya l’exercici de la potestat sancionadora, d’acord amb el règim d’infraccions i sancions que la mateixa Llei estableix. En aquest sentit, la lletra e de l’article 133 LCA, considera una infracció greu l’incompliment de les obligacions que, en matèria de publicitat, patrocini i televenda, corresponen als prestadors de serveis de comunicació audiovisual.

Per tant, de la normativa vigent referenciada, i de l’informe de l’Àrea de continguts, resulta que Televisió de Mataró, nom comercial de la societat mercantil Col·lectiu de Mitjans Audiovisuals de Mataró, ha emès la campanya institucional “Mataró millora” entre l’11 i el 21 de desembre de 2006, sense que el Consell de l’Audiovisual de Catalunya l’hagués autoritzat, atès que per Acord del Ple de 13 de desembre de 2006, es va denegar la sol·licitud d’autorització que va presentar l’Ajuntament de Mataró.

5. L’article 7 del Decret 278/1993, de 9 de novembre, sobre procediment sancionador d’aplicació als àmbits de competència de la Generalitat estableix que abans de l’acord d’inici de l’expedient, l’òrgan competent pot obrir un període d’informació prèvia amb la finalitat d’esbrinar les circumstàncies dels fets i els subjectes responsables; i el punt 2 de l’article 34 de l’Estatut orgànic i de funcionament del Consell de l’Audiovisual de Catalunya, aprovat per l’Acord 3/2001, de 28 de febrer, estableix que l’expedient s’iniciarà amb un període d’informació prèvia, no superior a vint dies hàbils, en el qual es donarà audiència a les parts interessades.

DE CONFORMITAT amb el que disposa l’apartat g de l’article 10 de la Llei 2/2000, de 14 de maig, del Consell de l’Audiovisual de Catalunya i l’article 34 de l’Estatut orgànic i de funcionament del Consell de l’Audiovisual de Catalunya, aprovat per l’Acord 3/2001, 28 de febrer;

Per tot l’exposat, el Ple del Consell de l’Audiovisual de Catalunya adopta els següents: 

ACORDS

1. Obrir, de conformitat amb el que disposa l’apartat segon de l’article 34 de l’Estatut orgànic i de funcionament del Consell de l’Audiovisual de Catalunya, aprovat per l’Acord 3/2001, 28 de febrer, en relació amb l’article 7 del  Decret 278/1993 de 9 de novembre, un període d’informació prèvia a fi de donar audiència a Televisió de Mataró, nom comercial de l’operador de la societat mercantil Col·lectiu de Mitjans Audiovisuals de Mataró, com a part interessada, per tal que  en el termini màxim de cinc dies a comptar des del dia següent a la recepció de la notificació d’aquest Acord, formuli les  manifestacions que consideri oportunes.

2.  Notificar aquest acord a l’interessat.

Barcelona, 27 de juny de 2007

Josep M. Carbonell i Abelló

    

Santiago Ramentol i Massana

President

